Сом мини 100 хъу ахъшэ саугъэтхэр къаIэрохьэ
Коронавирус узыфэ зэрыцIалэ лIэужьыгъуэщIэм зэрыпэщIэт вакцинэр зыхезыгъэлъхьа цIыхухэр зэрагъэпажэ программэм хыхьэу къызэрагъэпэща лотерее джэгум и япэ Iыхьэр зэфIэкIащ. Фигу къэдгъэкIыжынщи, ахъшэ саугъэтхэр къахьыну Iэмал яIэщ зи ныбжьыр илъэс 18-м щIигъуауэ мастэр зыхезыгъэлъхьа дэтхэнэ зыми.
ФокIадэм и 15-м наIуэ къэхъуащ лотереем зи насып къыщикIа цIыху 500-м я цIэ-унэцIэхэр. УФ-м и Правительствэм хъыбар къызэритымкIэ, Iуэхум кърикIуам зыщыщыбгъэгъуэзэфынущ «бонусзаздоровье.рф.» сайтым. ТекIуахэм уахэт-уахэмытыр къэпщIэн папщIэ мастэр зэрызыхебгъэлъхьамкIэ щыхьэт регистрым узэрит бжыгъэр абдеж къыщыбгъэлъэгъуэн хуейщ. Апхуэдэуахъшэ саугъэтыр къызэрахьа хъыбарыр хуагъэхьынущ цIыхум Къэрал, муниципальнэ IуэхутхьэбзэхэмкIэ зыуэ щыт порталым щиIэ «кабинет щхьэхуэм».
Саугъэтыр тыншу къыпIэрыхьэжынущ - лотереер щагъэджэгуа махуэм щегъэжьауэ мазихым къриубыдэу ар МИР банк картэм ягъэкIуэнущ.
Компьютерым и Iэмалхэр къагъэсэбэпу ирагъэкIуэкIыну лотереемкIэ цIыху 1000 ягъэпэжэнущ, абыхэм дэтхэнэми сом мини 100 иратынущ. Лотереем и къыкIэлъыкIуэ Iыхьэр жэпуэгъуэм и 14-м екIуэкIынущ, абы щыгъуи наIуэ къэхъунущ зи кIэн къикIа цIыху 500-м я цIэ-унэцIэхэр.
COVID-19-м зэрыпэщIэт вакцинэр Урысейм и цIыхухэм халъхьэн щIадзащ мы гъэм и щIышылэм и 18-м щегъэжьауэ. УФ-м Узыншагъэр хъумэнымкIэ и министерствэм къызэритымкIэ, мы зэманым ирихьэлIэу къэралым и цIыху мелуан 40-м щIигъум хущхъуэр ирахьэлIащ.

ЩхьэщэмыщI Изэ.
